b'\n_START_ARTICLE_\nLukanja\n_START_SECTION_\nZgodovina\n_START_PARAGRAPH_\nNastanek nekdanjega gozdarskega naselja v ozki dolini ob reki Oplotni\xc5\xa1\xc4\x8dici je verjetno tesno povezan s plemi\xc5\xa1ko rodbino Windischgraetz, v katere lasti je bil velik del okoli\xc5\xa1kih pohorskih gozdov.  _NEWLINE_V  franciscejskem katastru iz leta 1824 Lukanja kot naselbina ni izpri\xc4\x8dana, tako tudi ne v rekticifiranem katastru iz let 1824 in 1840, pa\xc4\x8d pa je bilo na tem ozemlju delujo\xc4\x8dih pet \xc5\xbeag, ki so bile v lasti lokalih kmetov. Prve neposredne omembe Lukanje so iz \xc5\xa1estdesetih let 19. stoletja, in sicer iz arhivskih dokumentov konji\xc5\xa1ke gra\xc5\xa1\xc4\x8dine. Naseljenost lukanjskega obmo\xc4\x8dja je potrjena torej najkasneje ob koncu petdesetih let, ne da bi imeli o tem kakr\xc5\xa1ne koli nadaljnje podatke, razen ustnega izro\xc4\x8dila. Vsekakor pa so v Lukanji bile \xc5\xbeage, \xc5\xa1e preden so naredili do nje okoli leta 1860 cesto iz Oplotnice. _NEWLINE_Lukanja je bila od vsega za\xc4\x8detka kraj, kjer so delovale \xc5\xbeage, od konca 19. stoletja pa so tod \xc5\xbeiveli tudi stalno naseljeni gozdni delavci. Razen ene polnojarmeni\xc5\xa1ke \xc5\xbeage so bile ostale venecijanke. Pred drugo svetovno vojno je bilo v Lukanji deset stanovanjskih stavb, od tega sedem stanovanjskih zgradb za Windischgraetzove \xc5\xbeagarske delavce. Lukanja je torej bila pravi zaselek, njene delavske stanovanjske stavbe pa so bila preprosta lesena in praviloma enodru\xc5\xbeinska poslopja._NEWLINE_Knez Hugo Weriand Windischgr\xc3\xa4tz, do leta 1919 tudi lastnik kamnoloma v bli\xc5\xbenjem Cezlaku,  je imel v Lukanji svojo lovsko ko\xc4\x8do, ki \xc5\xa1e danes stoji na obrobju zaselka , po nekaterih virih naj bi jo z Mrzlega studenca prenesli v Lukanjo v za\xc4\x8detku 20. stoletja._NEWLINE_Leta 1967 je bilo v Lukanji izpri\xc4\x8danih \xc5\xa1tirinajst hi\xc5\xa1nih \xc5\xa1tevilk, edini stanovanjski blok \xc5\xa1e ni imel hi\xc5\xa1ne \xc5\xa1tevilke.  _NEWLINE_V zadnjih desetletjih se je \xc5\xa1tevilo prebivalcev zelo zmanj\xc5\xa1alo.\n_START_SECTION_\nOsankarica\n_START_PARAGRAPH_\nNa Osankarici stoji Dom na Osankarici (1193 m). V njem je odprta stalna razstava o Pohorskem bataljonu, ki je leta 1943 na lokaciji \xc2\xbbpri Treh \xc5\xbeebljih\xc2\xab\xc2\xa0padel v boju z Nemci. Leta 1958 so na kraju dogodka postavili spomenik.\n_START_SECTION_\n\xc4\x8crno jezero\n_START_PARAGRAPH_\nBli\xc5\xbenje umetno \xc4\x8crno jezero je za turisti\xc4\x8dne obiske opremljen naravni rezervat, gozd okoli njega pa gozdni rezervat.\n_START_SECTION_\nGrobi\xc5\xa1\xc4\x8de Lukanja\n_START_PARAGRAPH_\nV bli\xc5\xbeini Lukanje, okoli 160 metrov ju\xc5\xbeno od vrha Gradi\xc5\xa1\xc4\x8de, je grobi\xc5\xa1\xc4\x8de Lukanja, v katerem so posmrtni ostanki okoli 40-ih nem\xc5\xa1kih vojnih ujetnikov. Poleti 1944 jih je pomorila neznana partizanska enota.'